b'\n_START_ARTICLE_\nYmp\xc3\xa4rist\xc3\xb6\n_START_PARAGRAPH_\nYmp\xc3\xa4rist\xc3\xb6ll\xc3\xa4 tarkoitetaan luonnonymp\xc3\xa4rist\xc3\xb6n, rakennetun ymp\xc3\xa4rist\xc3\xb6n ja sosiaalisen ymp\xc3\xa4rist\xc3\xb6n muodostamaa kokonaisuutta. Usein ensimm\xc3\xa4isen\xc3\xa4 ihmiselle tulee sanasta ymp\xc3\xa4rist\xc3\xb6 mieleen luonto eli ekologinen ymp\xc3\xa4rist\xc3\xb6. Ymp\xc3\xa4rist\xc3\xb6 on kuitenkin laajempi kokonaisuus, johon kuuluu luonnon lis\xc3\xa4ksi kulttuurin muovaama inhimillinen ymp\xc3\xa4rist\xc3\xb6. 1800-luvun maantieteess\xc3\xa4 ymp\xc3\xa4rist\xc3\xb6n m\xc3\xa4\xc3\xa4riteltiin olevan "Kaikki, mik\xc3\xa4 on havaitsijan ymp\xc3\xa4rill\xc3\xa4"._NEWLINE_Ymp\xc3\xa4rist\xc3\xb6 voidaan n\xc3\xa4hd\xc3\xa4 luonnontieteellisen\xc3\xa4, sit\xc3\xa4 ulkoap\xc3\xa4in tarkasteltavana kokonaisuutena, sosiaalisena ja yhteiskunnallisena rakennelmana tai koettuna ja elettyn\xc3\xa4 el\xc3\xa4m\xc3\xa4npiirin\xc3\xa4 tai elettyn\xc3\xa4 tilana, jolloin ymp\xc3\xa4rist\xc3\xb6 n\xc3\xa4hd\xc3\xa4\xc3\xa4n subjektiivisena yksil\xc3\xb6n n\xc3\xa4k\xc3\xb6kulmasta._NEWLINE_Ymp\xc3\xa4rist\xc3\xb6\xc3\xa4 tutkivat esimerkiksi ymp\xc3\xa4rist\xc3\xb6tiede, biologia, maantiede, geofysiikka, sosiologia ja ymp\xc3\xa4rist\xc3\xb6filosofia. Ymp\xc3\xa4rist\xc3\xb6nsuojelu on toimenpiteit\xc3\xa4, jotka t\xc3\xa4ht\xc3\xa4\xc3\xa4v\xc3\xa4t niin luonnonymp\xc3\xa4rist\xc3\xb6n kuin kulttuuri- ja sosiaalisen ymp\xc3\xa4rist\xc3\xb6n suojeluun.\n_START_SECTION_\nSubjektiivinen ymp\xc3\xa4rist\xc3\xb6\n_START_PARAGRAPH_\nKoettu ja eletty tila voidaan n\xc3\xa4hd\xc3\xa4 my\xc3\xb6s paikkana, jonka keskipiste on havainnoitsija ja akselit oikealla, vasemmalla, edess\xc3\xa4 ja takana. Filosofi ja maantieteilij\xc3\xa4 Immanuel Kantin Puhtaan j\xc3\xa4rjen kritiikiss\xc3\xa4 esitt\xc3\xa4m\xc3\xa4ss\xc3\xa4\xc3\xa4n epistemologisessa teoriassaan ihmisell\xc3\xa4 on synnynn\xc3\xa4iseti k\xc3\xa4sitys tilasta ja ajasta, niin kutsuttuina ymm\xc3\xa4rryksen kategorioina. Koettu ja havaittu tila on psykologinen, ei siis vain pituus- ja leveyspiirien m\xc3\xa4\xc3\xa4ritt\xc3\xa4m\xc3\xa4 paikka tai alue. Ymp\xc3\xa4rist\xc3\xb6filosofiassa pohditaan esimerkiksi, mit\xc3\xa4 ovat hajut ja \xc3\xa4\xc3\xa4net tai mik\xc3\xa4 on maiseman olemus. Joskus n\xc3\xa4it\xc3\xa4 sanotaan filosofiassa "puoliolioiksi" Baltiansaksalainen filosofi ja biologi Jakob von Uexk\xc3\xbcll loi k\xc3\xa4sitteen "Umwelt" tarkoittamaan eli\xc3\xb6n k\xc3\xa4sityst\xc3\xa4 omasta ymp\xc3\xa4rist\xc3\xb6st\xc3\xa4\xc3\xa4n.\n_START_SECTION_\nSosiaalinen ymp\xc3\xa4rist\xc3\xb6\n_START_PARAGRAPH_\nSosiaalinen ymp\xc3\xa4rist\xc3\xb6 tarkoittaa ihmisi\xc3\xa4 joiden kanssa olemme tekemisiss\xc3\xa4. T\xc3\xa4h\xc3\xa4n kuuluvat kaikki t\xc3\xa4rke\xc3\xa4t ihmissuhteemme ja sosiaaliset verkostomme, mutta my\xc3\xb6s kaikki l\xc3\xa4hell\xc3\xa4mme olevat ihmiset tai kaikki ne joiden kanssa olemme tekemisiss\xc3\xa4. Sosiaalinen ymp\xc3\xa4rist\xc3\xb6 kartuttaa niin kutsuttua sosiaalista p\xc3\xa4\xc3\xa4omaa ja on hyvin t\xc3\xa4rke\xc3\xa4 ihmisen terveydelle ja hyvinvoinnille. Sosiaalista ymp\xc3\xa4rist\xc3\xb6\xc3\xa4 tutkii sosiaalipsykologia.\n_START_SECTION_\nRakennettu ymp\xc3\xa4rist\xc3\xb6\n_START_PARAGRAPH_\nRakennettu ymp\xc3\xa4rist\xc3\xb6 tarkoittaa kaikkea ihmisen rakentamaa, kuten rakennuksia ja infrastruktuuria. Rakennettu ymp\xc3\xa4rist\xc3\xb6 vaikuttaa voimakkaasti esimerkiksi kaupunkitilan viihtyisyyteen._NEWLINE_Hyv\xc3\xa4ll\xc3\xa4 kaupunki- ja aluesuunnittelulla ja rakentamisella pyrit\xc3\xa4\xc3\xa4n osaltaan luomaan terveellinen, turvallinen, taloudellinen ja viihtyis\xc3\xa4 ymp\xc3\xa4rist\xc3\xb6. Rakentamisessa otetaan yh\xc3\xa4 enemm\xc3\xa4n huomioon ekologisuus ja luontoarvot ja useissa maissa on suurissa hankkeissa pakollista tehd\xc3\xa4 ymp\xc3\xa4rist\xc3\xb6vaikutusten arviointi, jonka lopullisesti hyv\xc3\xa4ksyy viranomaistaho, Suomessa ELY-keskus. _NEWLINE_My\xc3\xb6s rakennettua ymp\xc3\xa4rist\xc3\xb6\xc3\xa4 suojellaan historiallisten ja kulttuuristen arvojen takia niin kutsuttuna kulttuuriperint\xc3\xb6n\xc3\xa4. Rakennetun ymp\xc3\xa4rist\xc3\xb6n omaleimaisuus ja kulttuuriarvot tulee ottaa huomioon kaavoituksessa. Suomessa rakennettuun ymp\xc3\xa4rist\xc3\xb6\xc3\xb6n liittyviss\xc3\xa4 kulttuuriasioissa palvelee Museovirasto. Unescon maailmanperint\xc3\xb6kohteet, kuten Suomenlinna ja Vanha Rauma, ovat YK:n m\xc3\xa4\xc3\xa4rittelemi\xc3\xa4 erityisen arvokkaita kohteita.'